CELEX: 52018PC0349
Language: el
Date: 2018-05-25
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 389/2012 για την διοικητική συνεργασία στον τομέα των ειδικών φόρων κατανάλωσης, όσον αφορά το περιεχόμενο του ηλεκτρονικού μητρώου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.5.2018
            COM(2018) 349 final
            2018/0181(CNS)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 389/2012 για την διοικητική συνεργασία στον τομέα των ειδικών φόρων κατανάλωσης, όσον αφορά το περιεχόμενο του ηλεκτρονικού μητρώου 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Με τον κανονισμό (ΕΕ) αριθ. 389/2012 του Συμβουλίου
                  1
                ορίζεται η νομική βάση για τη διοικητική συνεργασία μεταξύ κρατών μελών.
            
            
               Η παρούσα πρόταση συνοδεύει την πρόταση οδηγίας του Συμβουλίου για τον καθορισμό του γενικού καθεστώτος των ειδικών φόρων κατανάλωσης όσον αφορά το κεφάλαιο V της οδηγίας XXX/ΕΚ του Συμβουλίου
                  2
               . Η εν λόγω πρόταση αφορά την αυτοματοποίηση της επιτήρησης της διακίνησης των υποκείμενων σε ειδικό φόρο κατανάλωσης προϊόντων που έχουν τεθεί σε ανάλωση σε ένα κράτος μέλος και διακινούνται σε άλλο κράτος μέλος προκειμένου να παραδοθούν για εμπορικούς σκοπούς στο εν λόγω άλλο κράτος μέλος.
            
            
               Σύμφωνα με τις νέες ρυθμίσεις, θα απαιτείται η εγγραφή οικονομικών φορέων που διακινούν προϊόντα δυνάμει του κεφαλαίου V της οδηγίας ΧΧΧ/ΕΚ
                  3
                στο μητρώο οικονομικών φορέων, το οποίο επί του παρόντος περιορίζεται στους οικονομικούς φορείς που κάνουν χρήση των ρυθμίσεων οι οποίες προβλέπονται στα κεφάλαια III και IV της οδηγίας ΧΧΧ/ΕΚ
                  4
               . Με την παρούσα πρόταση μεταφέρεται αυτή η απαίτηση στον κανονισμό (ΕΕ) αριθ. 389/2012.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση συνδέεται με την αναδιατύπωση της οδηγίας 2008/118/ΕΚ του Συμβουλίου.
               
            
            
               •Συνέπεια με άλλες πολιτικές της Ένωσης
            
            
               
                  Άνευ αντικειμένου. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το εν λόγω άρθρο προβλέπει ότι το Συμβούλιο, αποφασίζοντας ομόφωνα σύμφωνα με την ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Επειδή η πρόταση δεν υπάγεται στην αποκλειστική αρμοδιότητα της Ευρωπαϊκής Ένωσης, εφαρμόζεται η αρχή της επικουρικότητας.
            
            
               Οι στόχοι της πρότασης δεν είναι δυνατό να επιτευχθούν επαρκώς από τα κράτη μέλη και είναι δυνατό να επιτευχθούν καλύτερα σε επίπεδο Ευρωπαϊκής Ένωσης. Οι υφιστάμενες εθνικές διαδικασίες καταχώρισης ποικίλλουν σε μεγάλο βαθμό και δεν είναι κατάλληλες ως βάση για την αυτοματοποίηση αυτών των διαδικασιών.
            
            
               •Αναλογικότητα
            
            
               
                  Η προτεινόμενη τροποποίηση δεν υπερβαίνει τα απαιτούμενα για να αντιμετωπιστούν τα περί ων ο λόγος ζητήματα και, κατ’ αυτόν τον τρόπο, να επιτευχθούν οι στόχοι της Συνθήκης για την εύρυθμη και αποτελεσματική λειτουργία της εσωτερικής αγοράς. 
               
               
                  Η παρούσα πρόταση είναι σύμφωνη με τις αρχές της αναλογικότητας, όπως ορίζεται στο άρθρο 5 παράγραφος 4 της Συνθήκης για την Ευρωπαϊκή Ένωση. 
               
            
         
         
            
               
                  Στόχος της πρότασης είναι να καθιερωθεί η υποχρέωση καταχώρισης των οικονομικών φορέων που διακινούν προϊόντα δυνάμει του κεφαλαίου V τμήμα 2 της οδηγίας XXX/ΕΚ
                     5
                  . Χωρίς αυτήν την πρόταση, δεν θα είναι δυνατή η πλήρης αυτοματοποίηση των διακινήσεων προϊόντων που τίθενται σε ανάλωση. 
               
            
            
               •Επιλογή της νομικής πράξης
            
            
               Κανονισμός του Συμβουλίου.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Η πρόταση οδηγίας του Συμβουλίου για τον καθορισμό του γενικού καθεστώτος των ειδικών φόρων κατανάλωσης βασίζεται στην αξιολόγηση της οδηγίας 2008/118/ΕΚ και την έκθεση της Επιτροπής προς το Συμβούλιο και το Ευρωπαϊκό Κοινοβούλιο «σχετικά με την εφαρμογή και την αξιολόγηση της οδηγίας 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης», της 21.4.2017 (COM(2017) 184 final). Στην έκθεση υπογραμμίζεται η ανάγκη για περαιτέρω αυτοματοποίηση και η παρούσα πρόταση αφορά μόνο μια ήσσονος σημασίας προσαρμογή η οποία αντανακλά αυτήν την επιλογή πολιτικής.
               
            
            
               •Διαβουλεύσεις με τα ενδιαφερόμενα μέρη
            
            
               
                  Στο πλαίσιο της αναθεώρησης της οδηγίας 2008/118/ΕΚ του Συμβουλίου πραγματοποιήθηκαν διαβουλεύσεις με τα ενδιαφερόμενα μέρη. 
               
            
            
               •Εκτίμηση επιπτώσεων
            
            
               Δεδομένου ότι η επιλογή πολιτικής της περαιτέρω αυτοματοποίησης στηρίζεται στην εκτίμηση επιπτώσεων για την αναδιατύπωση της οδηγίας 2008/118/ΕΚ, δεν ήταν απαραίτητο να διενεργηθεί χωριστή εκτίμηση επιπτώσεων.
            
            
               •Καταλληλότητα του κανονιστικού πλαισίου και απλούστευση
            
            
               
                  Η αξιολόγηση της οδηγίας 2008/118/ΕΚ διενεργήθηκε στο πλαίσιο του προγράμματος REFIT της Επιτροπής. 
               
            
            
               •Θεμελιώδη δικαιώματα
            
            
               
                  Με την παρούσα πρόταση γίνονται σεβαστά τα θεμελιώδη δικαιώματα, ιδίως το δικαίωμα στην ιδιωτική ζωή, μέσω της υφιστάμενης διάταξης σχετικά με την προστασία δεδομένων που περιέχεται στον κανονισμό (ΕΕ) αριθ. 389/2012. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Τυχόν δημοσιονομικές επιπτώσεις οι οποίες σχετίζονται με την εισαγωγή της φάσης 4 του EMCS απορρέουν από την απόφαση XXX/ΕΚ
                  6
               . Οι δημοσιονομικές επιπτώσεις της κεντρικής ανάπτυξης και λειτουργίας μιας εκτεταμένης νέας υπηρεσίας θα καλυφθούν από τον προϋπολογισμό του προγράμματος FISCALIS, εντός των πιστώσεων που έχουν ήδη προβλεφθεί στον επίσημο δημοσιονομικό προγραμματισμό. Δεν θα απαιτηθούν πρόσθετοι πόροι από τον προϋπολογισμό της ΕΕ. Επιπλέον, η παρούσα πρωτοβουλία δεν επιδιώκει να προδικάσει την πρόταση της Επιτροπής για το επόμενο πολυετές δημοσιονομικό πλαίσιο.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου. 
               
            
            
               •Επεξηγηματικά έγγραφα (για οδηγίες)
            
         
         
            
               
                  Δεν κρίνονται αναγκαία επεξηγηματικά έγγραφα σχετικά με τη μεταφορά των διατάξεων της παρούσας πρότασης. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               Με την πρόταση τροποποιείται το πεδίο εφαρμογής του άρθρου 19 του κανονισμού ώστε να συμπεριληφθούν δύο νέες κατηγορίες οικονομικών φορέων: οι πιστοποιημένοι αποστολείς, οι οποίοι είναι εγγεγραμμένοι ως αποστολείς για υποκείμενα σε ειδικό φόρο κατανάλωσης προϊόντα που έχουν ήδη τεθεί σε ανάλωση, και οι πιστοποιημένοι παραλήπτες, οι οποίοι είναι εγγεγραμμένοι ως παραλήπτες για υποκείμενα σε ειδικό φόρο κατανάλωσης προϊόντα που έχουν ήδη τεθεί σε ανάλωση. Οι εγκεκριμένοι αποθηκευτές και εγγεγραμμένοι αποστολείς θα έχουν τη δυνατότητα να ενεργούν ως πιστοποιημένοι αποστολείς, ενώ οι εγκεκριμένοι αποθηκευτές και εγγεγραμμένοι παραλήπτες ως πιστοποιημένοι παραλήπτες. Οι αρμόδιες αρχές του κράτους μέλους θα πρέπει να ενημερώνονται για αυτό το γεγονός και αυτές οι πληροφορίες θα πρέπει επίσης να περιλαμβάνονται στο μητρώο. 
            
            
               Επιπλέον, σύμφωνα με την πρόταση, το ηλεκτρονικό μητρώο θα περιλαμβάνει πληροφορίες σχετικά με το δικαίωμα του εγγεγραμμένου αποστολέα να παραλείπει τα στοιχεία των πεδίων προορισμού στο σχέδιο ηλεκτρονικού διοικητικού εγγράφου κατά τη διακίνηση, διά θαλάσσης ή μέσω εσωτερικών πλωτών οδών, ενεργειακών προϊόντων υπό καθεστώς αναστολής. Σύμφωνα με το άρθρο 23 της οδηγίας XXX/ΕΚ
                  7
               , ο εγκεκριμένος αποθηκευτής και ο εγγεγραμμένος αποστολέας μπορούν να παραλείπουν τα στοιχεία του πεδίου προορισμού.  Επί του παρόντος, στον κανονισμό (ΕΕ) αριθ. 389/2012, το κεντρικό μητρώο περιλαμβάνει αυτές τις πληροφορίες σχετικά με το κενό πεδίο προορισμού μόνο στην περίπτωση εγκεκριμένου αποθηκευτή. 
            
            
            
            
            
            
            
            
               2018/0181 (CNS)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 389/2012 για την διοικητική συνεργασία στον τομέα των ειδικών φόρων κατανάλωσης, όσον αφορά το περιεχόμενο του ηλεκτρονικού μητρώου 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  8
               , 
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  9
               ,
            
         
         
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
            
               (1)Με το άρθρο 19 του κανονισμού (ΕΕ) αριθ. 389/2012 του Συμβουλίου
                  10
                τα κράτη μέλη υποχρεώνονται να τηρούν ηλεκτρονικά μητρώα αδειών οικονομικών φορέων και αποθηκών που ασχολούνται με τη διακίνηση υποκείμενων σε ειδικό φόρο κατανάλωσης προϊόντων υπό καθεστώς αναστολής του ειδικού φόρου κατανάλωσης. 
            
            
               (2)Με την οδηγία XXX/ΕΚ επεκτείνεται η χρήση του αυτοματοποιημένου συστήματος που χρησιμοποιείται επί του παρόντος για την επιτήρηση διακινήσεων υποκείμενων σε ειδικό φόρο κατανάλωσης προϊόντων υπό καθεστώς αναστολής του ειδικού φόρου κατανάλωσης, στην επιτήρηση υποκείμενων σε ειδικούς φόρους κατανάλωσης προϊόντων που τίθενται σε ανάλωση στο έδαφος ενός κράτους μέλους και στη συνέχεια διακινούνται προς το έδαφος άλλου κράτους μέλους προκειμένου να παραδοθούν για εμπορικούς σκοπούς. 
            
            
               (3)Για να καταστεί δυνατή η εύρυθμη λειτουργία του αυτοματοποιημένου συστήματος με διασφάλιση της αποθήκευσης πλήρων, επικαιροποιημένων και ακριβών πληροφοριών, είναι αναγκαίο να τροποποιηθεί το πεδίο εφαρμογής του άρθρου 19 του κανονισμού (ΕΕ) αριθ. 389/2012 ώστε να συμπεριληφθούν δύο νέες κατηγορίες οικονομικών φορέων: οι πιστοποιημένοι αποστολείς, οι οποίοι είναι εγγεγραμμένοι ως αποστολείς για υποκείμενα σε ειδικό φόρο κατανάλωσης προϊόντα που έχουν ήδη τεθεί σε ανάλωση, και οι πιστοποιημένοι παραλήπτες, οι οποίοι είναι εγγεγραμμένοι ως παραλήπτες για υποκείμενα σε ειδικό φόρο κατανάλωσης προϊόντα που έχουν ήδη τεθεί σε ανάλωση. 
            
            
               (4)Σύμφωνα με το άρθρο 23 της οδηγίας XXX/ΕΚ, στην περίπτωση διακίνησης, διά θαλάσσης ή μέσω εσωτερικών πλωτών οδών, ενεργειακών προϊόντων υπό καθεστώς αναστολής, οι αρμόδιες αρχές του κράτους μέλους αποστολής μπορούν να επιτρέπουν στον αποστολέα να παραλείπει τα στοιχεία του παραλήπτη κατά τη χρονική στιγμή της αποστολής από το σχέδιο ηλεκτρονικού διοικητικού εγγράφου που αναφέρεται στο άρθρο 21 παράγραφος 2 της εν λόγω οδηγίας. Σύμφωνα με τον κανονισμό (ΕΕ) αριθ. 389/2012, οι πληροφορίες αυτές πρέπει να περιλαμβάνονται στο ηλεκτρονικό μητρώο μόνο από εγκεκριμένο αποθηκευτή. Είναι σημαντικό να μπορεί επίσης και ο εγγεγραμμένος αποστολέας να εισάγει στο ηλεκτρονικό μητρώο τις πληροφορίες σχετικά με το δικαίωμά του να παραλείπει τα στοιχεία του παραλήπτη κατά τη στιγμή της αποστολής. 
            
            
               (5)Δεδομένου ότι ο στόχος του παρόντος κανονισμού, συγκεκριμένα η επέκταση του ηλεκτρονικού μητρώου ώστε να περιλαμβάνει οικονομικούς φορείς οι οποίοι διακινούν υποκείμενα σε ειδικό φόρο κατανάλωσης προϊόντα που τίθενται σε ανάλωση, δεν είναι δυνατό να επιτευχθεί επαρκώς από τα κράτη μέλη, είναι όμως δυνατό να επιτευχθεί καλύτερα στο επίπεδο της Ένωσης, επειδή έτσι θα διασφαλιστεί η εναρμονισμένη λειτουργία του αυτοματοποιημένου συστήματος και θα διευκολυνθεί η καταπολέμηση της απάτης, η Ένωση μπορεί να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού. 
            
            
               (6)Με τον παρόντα κανονισμό γίνονται σεβαστά τα θεμελιώδη δικαιώματα και τηρούνται οι αρχές που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως το δικαίωμα στην προστασία δεδομένων προσωπικού χαρακτήρα. Λαμβανομένων υπόψη των ορίων που θέτει ο παρών κανονισμός, η επεξεργασία τέτοιων δεδομένων στο πλαίσιο του παρόντος κανονισμού δεν υπερβαίνει τα όσα είναι αναγκαία και αναλογικά για την προστασία των νόμιμων φορολογικών συμφερόντων των κρατών μελών.
            
            
               (7)Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 28 παράγραφος 2 του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου
                  11
               .
            
            
               (8)Για να ευθυγραμμιστεί η ημερομηνία εφαρμογής του παρόντος κανονισμού με την ημερομηνία εφαρμογής των διατάξεων της οδηγίας ΧΧΧ/ΕΚ σχετικά με την αυτοματοποίηση των διακινήσεων υποκείμενων σε ειδικό φόρο κατανάλωσης προϊόντων που έχουν τεθεί σε ανάλωση στο έδαφος ενός κράτους μέλους και διακινούνται στο έδαφος άλλου κράτους μέλους προκειμένου να παραδοθούν για εμπορικούς σκοπούς στο έδαφος του εν λόγω άλλου κράτους μέλους, και για να παρασχεθεί στα κράτη μέλη επαρκής χρόνος για να προετοιμαστούν για τις αλλαγές που απορρέουν από τον παρόντα κανονισμό, ο κανονισμός θα πρέπει να εφαρμοστεί από την 14η Φεβρουαρίου 2022.
            
            
               (9)Επομένως, ο κανονισμός (ΕΕ) αριθ. 389/2012 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 19 του κανονισμού (ΕΕ) αριθ. 389/2012 τροποποιείται ως εξής: 
            
            
            
               (1)στην παράγραφο 1 στοιχείο α), προστίθενται τα ακόλουθα σημεία iv) και v):
            
            
               «iv) πιστοποιημένοι αποστολείς κατά την έννοια του άρθρου 4 σημείο 11 της οδηγίας XXX/ΕΚ·
            
            
               v) πιστοποιημένοι παραλήπτες κατά την έννοια του άρθρου 4 σημείο 12 της οδηγίας XXX/ΕΚ·»·
            
            
         
         
            
               (2)η παράγραφος 2 τροποποιείται ως εξής: 
            
            
               α)τα στοιχεία στ) και ζ) αντικαθίστανται από το ακόλουθο κείμενο: 
            
            
               «στ) για τους εγκεκριμένους αποθηκευτές, τη φορολογική αποθήκη ή τον κατάλογο φορολογικών αποθηκών τις οποίες αφορά η άδειά τους και, εφόσον το επιτρέπει η εθνική νομοθεσία, μνεία ότι μπορούν να παραλείψουν τα στοιχεία του παραλήπτη κατά τη στιγμή της αποστολής, σύμφωνα με το άρθρο 23 της οδηγίας XXX/ΕΚ, ότι μπορούν να διαιρούν τη διακίνηση προϊόντων σύμφωνα με το άρθρο 24 της οδηγίας XXX/ΕΚ ή να διακινούν προϊόντα τα οποία υπόκεινται σε ειδικούς φόρους κατανάλωσης προς τόπο άμεσης παράδοσης σύμφωνα με το άρθρο 17 παράγραφος 4 της εν λόγω οδηγίας, καθώς και μνεία ότι ενεργούν ως πιστοποιημένοι αποστολείς ή πιστοποιημένοι παραλήπτες, σύμφωνα με το άρθρο 36 παράγραφοι 6 και 7 της οδηγίας XXX/ΕΚ· 
            
            
               ζ) για τους εγγεγραμμένους παραλήπτες, εφόσον το επιτρέπει η εθνική νομοθεσία, μνεία ότι μπορούν να διακινούν προϊόντα τα οποία υπόκεινται σε ειδικούς φόρους κατανάλωσης προς τόπο άμεσης παράδοσης, σύμφωνα με το άρθρο 17 παράγραφος 4 της οδηγίας XXX/ΕΚ, καθώς και μνεία ότι ενεργούν ως πιστοποιημένοι παραλήπτες, σύμφωνα με το άρθρο 36 παράγραφος 7 της οδηγίας XXX/ΕΚ·»·
            
            
            
               β)προστίθεται το ακόλουθο στοιχείο ια): 
            
            
               «ια) για τους εγγεγραμμένους αποστολείς, μνεία ότι μπορούν να παραλείψουν τα στοιχεία του παραλήπτη κατά τη στιγμή της αποστολής, σύμφωνα με το άρθρο 23 της οδηγίας XXX/ΕΚ, καθώς και μνεία ότι ενεργούν ως πιστοποιημένοι αποστολείς, σύμφωνα με το άρθρο 36 παράγραφος 6 της οδηγίας XXX/ΕΚ.».
            
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Εφαρμόζεται από την 14η Φεβρουαρίου 2022. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 121 της 2.5.2012, σ. 1.
               
               
                  
                     (2)
                  
                        COM(2018) 346.
               
               
                  
                     (3)
                  
                        COM(2018) 346.
               
               
                  
                     (4)
                  
                        COM(2018) 346.
               
               
                  
                     (5)
                  
                        COM(2018) 346.
               
               
                  
                     (6)
                  
                        COM(2018) 341.
               
               
                  
                     (7)
                  
                        COM(2018) 346.
               
               
                  
                     (8)
                  
                        ΕΕ C […] της […], σ. […].
               
               
                  
                     (9)
                  
                        ΕΕ C […] της […], σ. […].
               
               
                  
                     (10)
                  
                        Κανονισμός (ΕΕ) αριθ. 389/2012 του Συμβουλίου, της 2ας Μαΐου 2012, για την διοικητική συνεργασία στον τομέα των ειδικών φόρων κατανάλωσης και την κατάργηση του κανονισμού (ΕΚ) αριθ. 2073/2004 (ΕΕ L 121 της 8.5.2012, σ. 1).
               
               
                  
                     (11)
                  
                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).